
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	23.07.2008

	Nr.
	27/136


R A P O R T

asupra propunerii legislative pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 197 din 14 aprilie 2008, cu dezbaterea pe fond în procedură obişnuită a propunerii legislative pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1459/23.10.2007)
· avizul negativ al Consiliului Economic şi Social (nr.2018/29.10.2007)

· avizul negativ al Comisiei juridice, de disciplină şi imunităţi (nr.31/325/12.05.2008)
· avizul negativ al Comisiei pentru egalitatea de şanse pentru femei şi bărbaţi (37/311/11.07.2008)
· punctul de vedere negativ al Guvernului (nr.3120/22.11.2007).

Propunerea legislativă are ca obiect de reglementare modificarea art.38 alin.(1) lit.b) din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în sensul extinderii sferei beneficiarilor, în vederea valorificării ca stagiu de cotizare şi a perioadelor în care s-au urmat cursurile unei şcoli profesionale.
Comisia propune Plenului Camerei Deputaţilor respingerea iniţiativei legislative întrucât extinderea perioadelor asimilate şi pentru cazul în care asiguratul a urmat cursurile unei şcoli profesionale ar crea discriminare, în sensul că ar fi exclusă, de exemplu, categoria de persoane care urmează cursuri liceale de zi şi care ar putea beneficia de aceleaşi drepturi.
De asemenea, menţionăm că perioada în care o persoană a urmat cursurile unei şcoli profesionale nu poate fi considerată ca stagiu de cotizare în sistemul public de pensii întrucât, potrivit Legii învăţământului nr.84/1995, învăţământul obligatoriu este de 10 ani, perioadă în care nu se poate desfăşura activitate profesională. De altfel, nu există precedent similar în niciuna din legislaţiile de securitate socială din lume.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 
La dezbaterile în comisie, care au avut loc în data de 1 iulie 2008, au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 8 aprilie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

